b'\n_START_ARTICLE_\nMedeni\xc4\x8dna vnetna bolezen\n_START_SECTION_\nDiagnoza\n_START_PARAGRAPH_\nDve tretjini bolnic z laparoskopskimi znaki PID za bolezen ni vedelo, vendar ima celo asimptomatska PID lahko hude posledice. Med simptome PID spadajo povi\xc5\xa1ana telesna temperatura, bole\xc4\x8de cervikalno premikanje, bole\xc4\x8dina v spodnjem delu trebuha, nov ali druga\xc4\x8den izcedek, bole\xc4\x8di spolni odnosi ali neredne menstruacijske krvavitve. Pri bolezni jajcevodov je diagnosti\xc4\x8dno pomembna laparoskopska prepoznava, ki ima v primeru suma 65- do 90-odstotno pozitivno napovedno vrednost. Dokon\xc4\x8dna diagnoza temelji na histopatolo\xc5\xa1kem dokazu endometritisa, zadebeljenih s teko\xc4\x8dino napolnjenih jajcevodih ali laparoskopskem pregledu.\n_START_SECTION_\nPrepre\xc4\x8devanje in zdravljenje\n_START_PARAGRAPH_\nZa prepre\xc4\x8devanje je pomembno redno testiranje na spolno prenosljive bolezni. Zdravljenje je navadno najprej empiri\xc4\x8dno, saj so lahko posledice prepozno za\xc4\x8detega zdravljenja hude. Odvisno je od vzroka in v splo\xc5\xa1nem vklju\xc4\x8duje antibiotike. \xc4\x8ce se v dveh do treh dneh po za\xc4\x8detku zdravljenja z antibiotiki bolni\xc4\x8dino stanje ne popravi, je potrebno bolni\xc5\xa1ni\xc4\x8dno zdravljenje. To obsega peroralno ali ntravenozno aplikacijo zdravil. Hospitalizacija je potrebna tudi v primeru tuboovarijskih abscesov, hude bolezni, nose\xc4\x8dnosti, imunske pomanjkljivosti in kadar ni mogo\xc4\x8de izklju\xc4\x8diti \xc5\xbeivljenje ogro\xc5\xbeajo\xc4\x8dega stanja. Zelo pomemben del zdravljenja in prepre\xc4\x8devanja je zdravljenje spolnih partnerjev.'